Rotterdam

right|thumb|Rotterdam, Holandsko

**Rotterdam** je populáciou druhé a rozlohou prvé najväčšie mesto v Holandsku. Žije tu približne 665-tisíc obyvateľov (1.1.2023). Má najväčší prístav v Európe a donedávna to bol aj najvyťaženejší prístav na svete. Riekou Nieuwe Maas, ktorá ním preteká, je rozdelený na severnú a na južnú časť.

Časť mesta bola zničená počas druhej svetovej vojny, v máji 1940 bolo bombardované nemeckým Luftwaffe (*Rotterdam Blitz*). V roku 2001 bol Európskym hlavným mestom kultúry.

## Vzdelanie
V Rotterdame sa nachádza jedna z väčších európskych univerzít - Erazmova univerzita. Má viacero významných fakúlt, Rotterdam School of Management patrí medzi najprestížnejšie vzdelávacie inštitúcie MBA. V oblasti lekárskeho výskumu má popredné miesto lekárska fakulta (Erasmus MC).

## Doprava
Rotterdam patrí medzi významné dopravné uzly v krajine. Rotterdam je najväčší námorný prístav v Európe a tretí najväčší námorný prístav na svete.

### Letecká doprava
Rotterdamské letisko *Zestienhoven* sa nachádza na severe mesta a je tretím najväčším letiskom Holandska. V posledných rokoch dochádza k prudkému rozvoju letiska v dôsledku rozvoja nízkonákladových leteckých spoločností.

### Vlakové spojenie
Systém železničnej dopravy pozostáva zo štyroch základných liniek:
* Južnej, smerom na Dordrecht, neskôr na Belgicko a Francúzsko
* Západnej, smerom na mesto Hoek van Holland
* Severozápadnej, smerom na Haag a Amsterdam
* Severovýchodnej, smerom na Utrecht
* Piaty, alternatívny vlakový systém bol založený v roku 2006 -  Randstadrail (light rail)

Hlavné vlakové spojenie s Belgickom a Francúzskom je zabezpečené prostredníctvom vysokorýchlostných vlakov Thalys. Existuje pravidelné spojenie s Antverpami a Bruselom, spojenie prostredníctvom vlakov InterCity do viacerých holandských miest.

## Šport
V meste sídlia tri futbalové kluby, ktoré hrajú v najvyššej súťaži Eredivisie: Feyenoord, Sparta a *Excelsior*. Feynoord, založený v roku 1908, získal počas svojej histórie 14 titulov v lige. Svoje domáce zápasy hrá na štadióne Stadion Feijenoord (známejší pod prezývkou De Kuip) v južnej časti mesta. Od roku 1972 sa tu každoročne usporiadava tenisový turnaj ABN AMRO World Tennis Tournament, ktorý je súčasťou série ATP. Sídli tu klub pozemného hokeja *HC Rotterdam* a tiež najúspešnejší európsky bejzbalový klub Neptunus Rotterdam.

## Slávne osobnosti
* Erazmus Rotterdamský  (* 1467 – † 1536), filozof  a humanista
* Jacobus Henricus van ’t Hoff (* 1852 – † 1911), fyzik a organický chemik
* Dirk Brouwer (* 1902 – † 1966), americký astronóm
* Willem de Kooning (* 1904 – † 1997), abstraktný expresionistický maliar
* Nida Senff (* 1920 – † 1995), plavkyňa
* Herman Pieter de Boer (* 1928 – † 2014), spisovateľ, textár a novinár
* Edsger Dijkstra (* 1930 – † 2002), informatik
* Leo Beenhakker (* 1942), futbalový tréner
* Rem Koolhaas (* 1944), architekt, teoretik a urbanista
* Mark Koevermans (* 1968), bývalý tenista
* Richard Krajicek (* 1971), bývalý tenista 
* Giovanni van Bronckhorst (* 1975), futbalový reprezentant
* Raemon Sluiter (* 1978), tenista
* Robin van Persie (* 1983), futbalista

## Partnerské mestá
*  Bratislava, Slovensko
* border|20px Drážďany, Nemecko
* border|20px Gdansk, Poľsko
* border|20px Kolín nad Rýnom, Nemecko
*  Konstanca, Rumunsko
*  Liège, Belgicko
*  Lille, Francúzsko
*  Praha, Česko
* border|20px Šanghaj, Čína

## Iné projekty


Kategória:Prístavné mestá v Holandsku
Kategória:Prístavné mestá Severného mora
Kategória:Európske hlavné mestá kultúry
Kategória:Sídla na Rýne